**Noaptea soseşte-n caleşti**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dragostea iese-n cale printr-o întâmplare,

îţi cade pe ochi ca o perdea

prin care nu se vede nimic

şi orbecăi cu plăcere prin labirintul ei.

Copil naiv împart dorinţele cu tine,

le înfăşor pe gâtul subţire,

îţi rup din amiaza pieptului căldura

şi adorm sub pleoapele căzute

fără vedere lăsându-te.

Porumbeii fac din pieţe un loc de adunare şi plimbare pe jos

la fel ca şi bunicii cu nepoţii

ce le oferă firimituri şi admiraţie.

Timpul fuge-n statui şi rămâne cu noduri în gât,

cu o funie trage asfinţitul aproape,

noaptea soseşte-n caleşti

trase pe marginea orizontului roşu-portocaliu

ca fructul de mangosten.

Tu priveşti cu inima cât o sămânţă

scăpată din vedere

şi nimeni nu observă misterul

de care ne apropiem flămânzi ori sătui.